娛圈單打:男神一人救全劇 收到咁貴有原因
2024年04月30日 00:04
東網電視
更多新聞短片
話題韓劇《淚之女王》迎來大結局,雖然臨尾幾集劇情突然「大暴走」,被香港網民譏為「衰過TVB劇」、台灣網民斥為「突然變八點檔狗血劇」、韓國網民甚至嬲到爆粗,但一樣無阻此劇收視登頂,成為tvN史上最收得劇集。男神金秀賢今番復出,再次捲起現象級旋風,可謂盡顯身價!
難怪外傳金秀賢拍攝此劇酬勞,每集高達8億韓圜,即460萬港元,拍畢全劇共有7,500萬港元落袋,收入之高,僅次於《魷魚遊戲》的李政宰。以此劇後段劇情之「復古」、韓劇三寶「患癌、失憶、車禍」統統出齊,搞到觀眾媽聲四起觀之,若非靠金秀賢的名氣、演技一人救全劇,《淚之女王》能有如此熱度才怪。
男神「值租」之處,除了人畜無害的清秀靚仔樣,最重要還是細膩好演技。他在劇中集集都要喊,但不會流於千篇一律,每場喊戲都感染力驚人,連男觀眾都睇到眼濕濕,女觀眾更是一把鼻涕一把淚。網民紛紛認證,此劇愈往後劇情愈犯駁,睇到把幾火,但只要金秀賢出場,就能以演技平息怒火!
當然,女主角金智媛表現同樣出色,只是角色所限,大部分場口都係黑口黑面,不及「老公」搶鏡。其實金智媛自《繼承者們》和《太陽的後裔》後,每劇都擔正女一,只係欠一齣熱爆全亞洲的話題劇,現在終於等到,事業必定更上層樓。
嗱,八卦消息話呢兩位主角戲假情真,連終映採訪都雙雙缺席,避免露出蛛絲馬迹;更有神婆話兩位命宮非常夾,預言佢哋必成下一對玄彬、孫藝珍。是耶非耶?大家不妨等着瞧!